钦定古今图书集成/明伦汇编/官常典/第799卷 > 张羽〈张羽附〉
## 钦定古今图书集成/明伦汇编/官常典/第799卷 > 张羽〈张羽附〉

按《明外史》本传：“羽字伯翔，南郑人。弘治十八年进士。
授行人。正德二年，擢御史，出按山东。内阁属其门生
察之，乃贪猾吏，按法奏黜之。十年，寇大入陕西纵掠，
羽偕同官劾总督邓璋、边宪、陈璘、总兵官潘浩、王勋、
镇守中官张昭、王竞失律，有诏核治。羽为人伉直，不
善趋时，出为广平知府。至则勤于政事，惩豪猾，恤鳏”
寡，兴学校，达下情，治甚有声。有寡妇与僧通，惭其子
之谏也，赴井死。主者坐子大辟。羽曰：“妇无行而子止
之，何罪？顾可杀子绝其父嗣乎？”乃得释。会河间缺知
府，吏部侍郎廖纪欲得羽守其乡郡，乃调河间。士民
泣送，扳舆不得行。河间有无赖子数十人横于乡，羽
召甲长诘之曰：“若为一方长，顾不缉奸宄，使患苦吾
父老，罪当治。今姑贷若罪，其密察以告。”于是豪猾皆
敛迹。武宗南巡，诸府县多缘供张为奸，惟河间取办
官帑，民无所扰。嘉靖元年迁山西参政，分守大同。巡
抚张文锦不恤下，禾未熟，辄急催科，军民惶骇。羽谏
不听，出即榜弛其限，人情始安。迁江西按察使，进贵
州左布政使。吏以故事进羡金，却不纳，为籍记于官。
八年入为南京太仆卿，俄改大理，迁南京工部右侍
郎。葺国学号舍数百间，以处诸生，而痛惩奸宄至数
十辈。主事王度常捕治大猾滕氏。后京察，吏部中腾
飞语拟黜。度羽争之曰：“滕氏横，留都无弗知者，独度
能治之，顾反见黜耶？”由是度得免。居六年，再乞休，不
允。入都考绩还，道卒。羽性孝，七岁时母病，头虫作苦，
羽默取吞虫不复生。父在什邡病笃，羽日夜泣而奔，
比及境，昏不能辨路，忽有笛声导之前，既至乃止。父
病亦寻愈。人以为孝感。同时又有泰兴张羽，进士。正
德初，由海宁知县入为御史，巡按云南。所部故有银
场，中官采取，久为民害。羽奏罢之。而中官张伦复力
争。户部尚书孙交持之，竟如羽议。出为保定知府，历
河南左布政使，亦有称于时。